Am Morge hätt i au no Zmorgä übercho, aber das chunnt bi mir amä nid so guet, mit ritte nochär… Am 20 vor 9i bini wieder wiiter, durs Dorf, woni im Lädeli grad no Brötli für Zmittag ha chönne chaufe. Usem Dorf use, isch`s denn scho mol langsam dr Bärg uf gange, und dört wieder: ä super Uussicht ufä Bodesee und s`ganze Umland, inklusive mi bishärigi Wäg. Langsam isch es denn hügelig wordä, so chli Appizäll-mässig. Und vor eus het sich scho dr Rohrschacherbärg  uftürmt, wo mr hei drüber müese. Bevor`s aber richtig bärguf gange n`isch, hei mr no dur es Tobel abe müese, und über d`Steinach. Dr Isard isch wieder meh g`rütscht als gloffä, will Monsieur jo lieber näbe dr Stäge lauft, als druffä! Aber super schön, die Steinach: sone richtigs Mini-Wildbächli imnä schluchtähnliche Tal. Es het es Metallbrüggli gha, was i amä nid so toll find, drum simmer dure Bach, was au problemlos gange n`isch. Äne ufe isch scho chli müehsahmer gsi, s`het aber spöter au ä total schönä Wäg  gha. Halt äfach chüel, wie`s in so Schluchte halt isch. S`negschte Dorf isch ufere "Hoch"-Ebeni gsi, und denn isch`s nomol in es Tobel abe gange, dasmol über d`Goldach. Dört unde am Bach häts ä wunderschöns Lagerplätzli gha, mitere "natürliche Weid" mit dur eim Trampel-Usgang und superschönem Gras! Das isch ä Momänt guet gange, solang bis dr Bene gschlofä, ich mis Brötli uspackt, aneghockt bi und afo ässe ha. Und denn het Monsieur beschlossä, er müesi jetz goh. Und zwar sofort! Am Wäg vorne het er denn  wieder gwartet. I has nomol probiert, bi nomol em Ross noche g`rennt und ha`s denn ufgeh… Drum simmer halt wiiter. Sonä Mischt! Äne dr Bärg uf, isch`s immer wiiter gstiegä, und s`het so härzigi Appezöllischi Höfli gha. Herrlich schön! Aber aasträngend. Dr ganz Räschte isch alles no bärgab gange, und i bi alles gloffä. Z`Thal, zmitzt in dr Ebeni stoht ä Hübel, gseht us wie ufgschüttet, äxtra zum Rääbe abaue, schiint mega künstlich! Dört drhinter isch mi Übernachtigsplatz gsi, und will i no Ziit, nüt z`Ässe und  Luscht uf die schöni Uussicht gha ha, simmer no uf dä Buechbärg ufe gchniempet. D`Beiz dört obe het allerdings am Mentig Ruhetag, und so hani mi denn no an dr Coop-Tankstell (so dermasse blöd bini scho lang nüm agluegt wordä! Obwohl`s ä schöns Mätteli mit Bäum druf gha het, zum s`Ross abinde) mit emnä Notvorrot (Schoggi ;o)) und Hundefuetter versorgt. Pünktlich bini denn mit mine Jungs und em nä zuesätzliche, unterwägs ufgläsene Hund bi Waldburgers acho.  Dr Andreas het sich sofort umä Isard kümmeret, wo  zu sim Freiberger uf die grossi Weid het dörfä. Sonä hübsches Tier, dr Corso, het chli usgseh wie dr Max won ich druf ritte glehrt ha   )  Em Andreas si Vater, dr Ernst, het mi denn au no grad zum Znacht iiglade, ä richtige St.Galler Bratwurscht mit Röschti und Salat! Das isch doch diräkt ä wärtvolli, kulturelli Wiiterbildig, oder? Isch uf jede Fall super guet gsi, (isch scho anderscht als  sonä "normali" Brotwurscht bi eus, und wird in St.Galle würklich ohni Sänf g`ässe!) Zum Dessert het`s denn au no Himbeeri mit Rahm geh, hmmm!  Schloofä hani im Eizimmer-Studio chönne, wo die beide Manne im Parterre vom Eifamiliehüüsli iigrichtet hei. Super Sach, mit Blick uf d`Ross! Dr Andreas het mit em Corso s`Militär gmacht, aber jetz isch dä au scho 19i und militärisch pensioniert. Zuesätzlich flitzt zwüsche Stall und Huus no ä Shetty-Dame ume. Iisperrä unmöglich, sie haut immer ab! Aber nid wiit,  und chunnt jo immer wieder zrugg.